Diari Oficial de la Generalitat Valenciana


Sumari del DOGV 4492, del 05-05-2003 (2003/4662)

ORDE de 14 d'abril de 2003, de la Conselleria d'Agricultura, Pesca i Alimentació, per la qual es publiquen les línies pressupostàries i els imports globals màxims que financen per al 2003 determinades subvencions gestionades per la Direcció General d'Innovació Agrària i Ramaderia, amb bases reguladores en vigor, i per la qual se suprimix la regulació de les agrupacions de defensa vegetal (ADV).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4492

Data del DOGV
:   05-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/4662


Data del document
:   14-04-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * malaltia vegetal
    * legislació
    * ajuda a l'agricultura
    * agrupació de productors agraris
    * suport econòmic
    * tractament fitosanitari
    * producte fitosanitari
    * fruticultura

ORDE de 14 d'abril de 2003, de la Conselleria d'Agricultura, Pesca i Alimentació, per la qual es publiquen les línies pressupostàries i els imports globals màxims que financen per al 2003 determinades subvencions gestionades per la Direcció General d'Innovació Agrària i Ramaderia, amb bases reguladores en vigor, i per la qual se suprimix la regulació de les agrupacions de defensa vegetal (ADV). [2003/X4662]
  
En l'article 47.11 del text refós de la Llei d'Hisenda Pública de la Generalitat Valenciana, aprovat per mitjà del Decret Legislatiu de 26 de juny de 1991, del Consell, s'exigix que en les bases reguladores de la concessió de subvencions s'indique la línia o les línies de subvencions que les financen i l'import global màxim que s'hi destina. Estos aspectes depenen de la llei anual de pressuposts, en estos moments la Llei 12/2002, de 27 de desembre, de Pressuposts de la Generalitat Valenciana per a l'exercici 2003.
  
D'altra banda, en el Reial Decret 1.201/2002, de 20 de novembre, pel qual es regula la producció integrada de productes agrícoles (BOE de 30.11.2002), s'establix una nova figura associativa, l'agrupació de producció integrada en agricultura (APRIA), reconeguda per l'administració amb l'objectiu d'obtindre productes vegetals amb els requisits de producció integrada per a ser comercialitzats. Atés que estes agrupacions i les ajudes que poden rebre seran establides reglamentàriament, es considera convenient, a fi d'evitar duplicitats, derogar les ajudes establides per a les agrupacions de defensa vegetal mantenint les ja establides amb anterioritat per a aquelles ADV que van ser auxiliades per un període de cinc anys.
  
Per això, vista la proposta del director general d'Innovació Agrària i Ramaderia, en l'exercici de les funcions que tinc atribuïdes,
  
ORDENE
  
Article 1
  
Les subvencions regulades en les disposicions indicades en este article i gestionades per la Direcció General d'Innovació Agrària i Ramaderia es concediran, en l'exercici 2003, a càrrec de les línies de subvenció i pels imports globals màxims que s'assenyalen, d'acord amb la Llei 12/2002, de 27 de desembre, de Pressuposts de la Generalitat Valenciana per a l'exercici 2003, programa 542.20, Investigació i Tecnologia Agrària.
  
A) Orde de 17 de novembre de 1989, del Ministeri d'Agricultura, Pesca i Alimentació, gestionada per esta conselleria, per la qual s'establix el programa de promoció de lluita integrada contra plagues de diferents cultius a través de les agrupacions per a tractaments integrats en agricultura (ATRIA) (BOE núm. 280, de 22.11.89), desplegada per mitjà de la Resolució de 31 de maig de 1991, de la Direcció General de Producció i Indústries Agràries (DOGV núm. 1591, de 22.07.91).
  
Línia T1704/000/03
  
Import global màxim 441.665,37 euros.
  
Finançament: 100% Ministeri d'Agricultura, Pesca i Alimentació.
  
Documentació justificativa a aportar per al pagament:
  
- Nòmines (incloent-hi Seguretat Social) del personal tècnic contractat.
  
- Factures d'adquisició de determinats productes fitosanitaris de biopreparats o altres d'acord amb l'enginyer especialista de l'agrupació corresponent.
  
- Justificants de pagament dels apartats anteriors.
  
B) Orde de 5 de juny de 2000, de la Conselleria d'Agricultura, Pesca i Alimentació, sobre mesures fitosanitàries per a plantacions de fruiters afectats pel virus de la sharka i concessió d'ajudes per a arrancada d'arbres malalts (DOGV núm. 3776, de 21.06.00), complementada per l'Orde de 25 de setembre de 2000, de la Conselleria d'Agricultura, Pesca i Alimentació (DOGV núm. 3.864, de 25.10.2000).
  
Línia T1938/000/03
  
Import global màxim 660.000 euros.
  
Finançament: 60% CEE (FEOGA Orientació) i 40% Conselleria d'Agricultura, Pesca i Alimentació.
  
El procediment per al pagament s'ajustarà a allò que s'establix en les ordes de referència.
  
Article 2
  
Se suprimix la regulació de les agrupacions de defensa vegetal (ADV) continguda en l'Orde de 19 d'abril de 1990, de la Conselleria d'Agricultura, Pesca i Alimentació, així com el règim d'ajudes que s'hi destina en l'Orde de 23 de maig de 1990.
  
DISPOSICIÓ TRANSITÒRIA
  
Atés que l'orde esmentada establia ajudes amb caràcter plurianual, durant un període màxim de 5 anys, les agrupacions de defensa vegetal que tinguen resolució en vigor o les que no han completat el dit període continuaran rebent les ajudes anuals que els corresponguen fins a la finalització del període establit i, per tant, hi seran aplicables les disposicions de l'Orde de 23 de maig de 1990, de la Conselleria d'Agricultura, Pesca i Alimentació, per la qual s'establix una línia d'ajudes per a les agrupacions de defensa vegetal (ADV) (DOGV núm. 1327, de 18.06.90), desplegada per mitjà de la Resolució de 31 de maig de 1991, de la Direcció General de Producció i Indústries Agràries (DOGV núm. 1591, de 22.07.99).
  
Línia T3068/000/03
  
Import global màxim 146.045,99 euros.
  
Finançament: 60% CEE (FEOGA-ORIENTACIÓ) i 40% Conselleria d'Agricultura, Pesca i Alimentació.
  
Documentació justificativa a aportar per al pagament:
  
- Nòmines (incloent-hi Seguretat Social) del personal tècnic contractat (enginyer tècnic agrícola o agrònom).
  
- Justificant de desplaçaments fora de l'àmbit territorial habitual de l'agrupació, incloent-hi dietes, locomoció i altres gastos computables.
  
- Justificants de pagament dels tres apartats anteriors.
  
DISPOSICIÓ FINAL
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 14 d'abril de 2003
  
La consellera d'Agricultura, Pesca i Alimentació,